શરૂઆતમાં થયેલા એ મૃત્યુ પછી બ્રિનલિટ્ઝમાં અન્ય કોઈનાંયે મૃત્યુ થયાં ન હતાં. ગોલેઝોવથી આવેલા યહૂદીઓ ભૂખમરાને કારણે અશક્ત થઈ ગયા હતા, અને એ પરિસ્થિતિમાંથી તેમને કોઈ રીતે બચાવી શકાય તેમ ન હતું! પરંતુ એમિલિમાં એક પ્રકારનું હઠીલાપણું હતું, જે આ પરિસ્થિતિને સ્વીકારવા તૈયાર ન હતું! એ તો વાસણોમાં ફેરિના ભરી-ભરીને તેમની પાછળ લાગી ગઈ હતી. ડૉ. બાઇબર્સ્ટેઇન કહે છે, “એમિલીએ સારવાર ન કરી હોત, તો ગોલેઝોવમાંથી લાવવામાં આવેલા કેદીઓમાંથી એક પણ જીવતો રહી શક્યો ન હોત!” ફેક્ટરી ફ્લોર પર પુરુષો હરવા-ફરવા લાગ્યા હતા, પોતે કંઈકને કંઈક કામ કરતા રહેવાનો પ્રયાસ પણ કરતા રહેતા હતા! એક દિવસ તેમાંના એક યુવાન કેદીને એક યહૂદી સ્ટોરમેને એક બોક્સ ખેંચીને મશીન સુધી લઈ જવાનું કહ્યું. “બોક્સનું વજન પાંત્રિસ કિલો છે,” જવાબમાં યુવકે તેને પરખાવી દીધેલું. “અને મારું પોતાનું વજન બત્રીસ કિલો છે. તું જ કહે, કે હું આ બોક્સ કઈ રીતે લઈ જઈ શકું?”